ডেটিং অ্যাপে প্রেমে পড়ে সাড়ে ৬ কোটি খোয়ালেন ব্যবসায়ী

ওয়েবডেস্ক: সমাজে প্রতিষ্ঠিত। ধনীও বলা যেতে পারে। কোম্পানির মালিক। ব্যস্ত জীবনে রোম্যান্সের হাতছানি উপেক্ষা করতে পারেননি। ডেটিং অ্যাপে খাতা খোলেন। তরুণীর প্রেমে পড়ে হাবুডুবু খান। প্রেমিকার ফাঁদে পা দিয়ে কয়েক কোটি টাকা বিভিন্ন ট্রেডিং ওয়েবসাইটে ঢালেন। শেষে প্রেমিকার ফাঁদ পাতা ভুবনে সর্বস্বান্ত হয়ে পুলিসের দ্বারস্থ। নয়ডার ঘটনা। অভিযোগকারীর নাম দালজিৎ সিং (Daljit Singh)। তিনি জানিয়েছেন, অনিতা চৌহান (Anita Chauhan) নামে এক তরুণীর সঙ্গে তাঁর ডেটি অ্যাপে (Dating App) পরিচয়। তাঁর কথাতেই বিভিন্ন অ্যাকাউন্টে সাড়ে ছয় কোটি (6.5 Crore) টাকা ট্রান্সফার করেছিলেন। এখন সেই টাকা তুলতে পারছেন না। উল্টে অতিরিক্ত সিকিউরিটি ফি চাওয়া হচ্ছে। তাঁর ও তাঁর মায়ের সব ব্যাঙ্ক অ্যাকাউন্ট ডিটেলস জেনে নিয়ে আরও বড় সর্বনাশের আশঙ্কা করছেন তিনি। গত বুধবার ঘটনাটি সামনে এসেছে। পুলিশ ঘটনার তদন্ত শুরু করেছে।

দিল্লিতে একটি কোম্পানির মালিক দালজিতের অভিযোগ, গত ডিসেম্বরে ওই তরুণীর সঙ্গে তাঁর পরিচয়। সে ট্রেডিং ওয়েবসাইটে দালজিতকে বিনিয়োগ করতে বলে। প্রথমে ৩ লাখ ২ হাজার টাকা বিনিয়োগ করে ২৪ হাজার টাকা লাভও করেন। এরপরে প্রলোভনে পড়ে বিভিন্ন অ্যাকাউন্টে ৬ কোটি ৫০ লাখ টাকা বিনিয়োগ করেন। তার মধ্যে তাঁর ঋণ হিসেবে দেওয়া টাকাও রয়েছে। দুটি ট্রেডিং প্ল্যাটফর্ম থেকে টাকা তুলতে গেলে সমস্যা তৈরি হয়। টাকা তুলতে গেলে ৩০ শতাংশ নিরাপত্তা ফি ও অতিরিক্ত বিনিময় ফি হিসেবে ৬১ লাখ টাকা চাওয়া হয়। ঘটনায় দালজিত তাঁর ব্যাঙ্ক সংক্রান্ত সব নথি পুলিসকে জানিয়েছে। তবে এই বিষয়ে ওই তরুণীর বক্তব্য জানা যায়নি।